"Iraani vastus ka väikseimalegi ohule saab olema purustav," ütles Rouhani oma ametlikul veebilehel.

"Need, kes annavad nendele terroristidele luure- ja propagandatuge, peavad selle eest arutust andma," lisas ta.

Iraani edelaosas asuvas Ahvazis toimunud sõjaväeparaadi ründas seni teadaolevalt neli inimest. Riigimeedia teatel sai rünnakus surma 29 ja haavata 53 inimest.

Rünnaku eest võtsid vastutuse äärmusrühmitus Islamiriik ja lisaks ka separatistlik rühmitus Araabia Võitlusliikumine Ahvazi Vabastamise Eest. Viimatimainitu tahab, et Iraani edelaosas asuv piirkond saaks oma riigiks. Iraani revolutsioonilise kaardiväe eestkõneleja andmetel olid ründajad seotud liikumisega, mida rahastab Saudi Araabia.

Iraani kõrgeim juht ajatolla Ali Khamenei ütles, et "USA marionettnukud üritavad luua Iraanis ebastabiilsust".

Venemaa president Vladimir Putin avaldas juhtunuga seoses iraanlastele kaastunnet.

"See rünnak meenutab veelkord, kui tähtis on järeleandmatu võitlus terrorismi igasuguste ilmingute vastu," märkis Putin.